**VZGOJNOVARSTVENI ZAVOD** **R A D O V L J I C A –**

 **VRTEC RADOVLJICA**

Kopališka cesta 10, **4240 RADOVLJICA**

tel.: 04/ 53 25 720 , fax: 04/ 53 25 730

e-pošta: uprava@vrtec-radovljica.si

e-naslov: [www.vrtec-radovljica.si](file:///C%3A%5CDocuments%20and%20Settings%5CUporabnik%5CMy%20Documents%5Cvpis%5Cwww.vrtec-radovljica.si)

**PROJEKT EKOŠOLA KOT NAČIN ŽIVLJENJA\_EKOVRTEC RADOVLJICA**

**Program Ekošola je mednarodno uveljavljen program celostne okoljske vzgoje in izobraževanja, namenjen spodbujanju in večanju ozaveščenosti o trajnostnem razvoju med otroki, učenci in dijaki skozi njihov vzgojni in izobraževalni program ter skozi aktivno udejstvovanje v lokalni skupnosti in širše. Vsako leto najuspešnejšim šolam in vrtcem podeljujemo mednarodna priznanja – zelene zastave**. **To je tudi edino javno in mednarodno priznanje slovenskim šolam in vrtcem za okoljevarstveno delovanje, skladno z mednarodnimi kriteriji FEE (Foundation for Environmental Education).**

**Metodologija ekošole: Sedem korakov**

**7 KORAKOV ZA EKOŠOLO**

7 korakov je postopek dela posamezne ustanove, da pridobi zeleno zastavo (kot priznanje oziroma znak, da spada v mednarodni program Ekošola). V spodnji shemi so povzete ključne značilnosti in aktivnosti posameznega koraka.

**1.** [**EKO-ODBOR:**](http://www.ekosola.si/uploads/2010-08/Prvi_korak.pdf)

* vzpostavitev (na začetku)
* po vzpostavitvi: delovanje in redna srečanja celotnega eko-odbora

**2.** [OKOLJSKI PREGLED](http://www.ekosola.si/uploads/2010-08/Drugi_korak.pdf) **/ OCENA OKOLJSKEGA VPLIVA ŠOLE:**

* 8 področij:energija, odpadki, voda, transport, zdravje in dobro počutje, okolica šole, biotska raznovrstnost, drugo
* OKOLJSKI PREGLED

**3.** [EKO-AKCIJSKI NAČRT](http://www.ekosola.si/uploads/2010-08/Tretji_korak.pdf)

* jedro dela za šolsko leto
* določanje aktivnosti
* obvezna področja: voda energija, odpadki
	+ dodatni projekti: najmanj 3 (razpisani ali po izbiri)
	+ Izpolniti:  – EKO-AKCIJSKI NAČRT

**4.** [NADZOR IN OCENJEVANJE:](http://www.ekosola.si/uploads/2010-08/%C4%8Cetrti_korak.pdf)

* spremljanje in merjenje uspešnosti zastavljenih ciljev
* obisk regijskega koordinatorja

**5.** [KURIKULUM -  DELO PO UČNEM NAČRTU:](http://www.ekosola.si/uploads/2010-08/Peti_korak.pdf)

* vključevanje okoljskih vsebin v šolske predmete oziroma učni načrt

**6.** [OBVEŠČANJE IN OZAVEŠČANJE:](http://www.ekosola.si/uploads/2010-08/%C5%A0esti_korak.pdf)

* v šoli, ustanovi
* v lokalni oziroma širši skupnosti

**7.** [EKO-LISTINA](http://www.ekosola.si/uploads/2010-08/Sedmi_korak.pdf)

* izjava o eko-poslanstvu
* obliko eko-listine izbere ustanova sama

**ZELENA ZASTAVA**
(z opravljenimi 7 koraki postane ustanova ekošola in pridobi zeleno zastavo)

 

Vrtec Radovljica je v šolskem letu 2011/2012 po metodologiji sedmih korakov pridobil zeleno zastavo, v šolskem letu 2012/2013 smo jo potrdili s nadaljnjim sodelovanjem.

**V tekočem letu** je poudarek na četrtem koraku – nadzor in ocenjevanje, ki je namenjen spremljanju in merjenju uspešnosti zastavljenih ciljev.

Program Ekošole za vrtce temelji na vsebinah zgodnjega naravoslovja. Program in vsebina zgodnjega naravoslovja potekata v naravi – okolju otrokovega bivanja. V tem okolju poteka ekoizobraževanje in vzgoja, ki temelji na:

* razvijanju ekološke zavesti,
* razvijanju odnosa, vrednot in vedenja,
* etični odgovornosti,
* dejavnosti za zaščito in izboljšanje okolja,
* izboljšanju kakovosti življenja.

**V Vrtcu Radovljica smo se v letošnjem šolskem letu odločili za naslednje aktivnosti iz zgodnjega naravoslovja:**

* ENOTA BEGUNJE: Zdrav življenjski slog
* ENOTA BREZJE: Zdrav življenjski slog
* ENOTA KAMNA GORICA: Zeliščni vrt skozi zeliščarski vrtnarski dnevnik
* ENOTA KROPA: Med kot hranilo in sladilo – tradicionalni slovenski zajtrk
* ENOTA LESCE: Zeliščni vrt skozi zeliščarski vrtnarski dnevnik
* ENOTA POSAVEC: Ekoizdelek za ptičje krmilnice
* ENOTA RADOVLJICA: Zeliščni vrt skozi zeliščarski vrtnarski dnevnik
* ENOTA LESCE OŠ: Ekoopazovalni dnevnik »Moje drevo«
* ENOTA RADOVLJICA OŠ: Zdrav življenjski slog

**Nadaljujemo tudi s tematskimi sklopi:**

1. ODPADKI: ločujemo odpadke, recikliramo odpadke, zbiramo star papir, odpadne varčne sijalke, baterije in male elektronske aparate v okviru projekta »Odločuj«.

2. VODA : z vodo varčujemo v kopalnici – opozorilne kartice, med umivanjem zob vodo zapremo, spoznavamo vodo, pogovarjamo se o onesnaževanju,…

3. ENERGIJA: ugašanje luči pri zadostni dnevni svetlobi, varčevanje pri urejanju prostorov, spoznavamo pomen in ravnanje z varčnimi svetilkami, seznanjamo se s problematiko onesnaževanja,…

**Aktualni projekti** pa so humanitarna zbiralna akcija – zbiranje zamaškov za društvo »Never give up« in v druge humanitarne namene, eko-paket (zbiranje odpadne embalaže s poudarkom na kartonski embalaži za mleko in sokove), ekobranje za ekoživljenje (branje literature z ekološko problematiko), druženje treh generacij (spodbujanje h gibanju in druženju), Altermed (predstavitev na sejmu v Celju na temo ekološka hrana v lokalnem okolju), likovna natečaja »Prednovoletni čas« (likovno ustvarjanje na temo zimskih motivov) in »Pravljice za otroške sanje« (pomoč našim gozdovom, ki jih je letošnja zima zelo prizadela), ETZO (spodbujanje k ozaveščanju zmanjševanja količine odpadkov, ki jih proizvajamo; npr. pijemo vodo iz pipe, s tem porabimo manj steklenic, ostanke sadja nesemo skupaj na kompostnik, »boljšji« sejem) ter Šolski ekovrt.

V šolskem letu 2012/2013 smo začeli tudi z zbiranjem odpadne električne in elektronske opreme, pri katerem sodelujemo z ZEOS-om.

**Programski odbor** Ekovrtca Radovljica ostaja v enaki sestavi. Na osnovi sklepov prvega sklica z dne 29.11.2011 smo s Komunalo Radovljica uredili potrebno število zabojnikov in kompostnikov. Ugotovili smo, da ne potrebujemo dodatnega ekološkega otoka, ker je v neposredni bližini bližnje Osnovne šole v Radovljici. V delu je tudi dograditev in energetska sanacija enote Lesce. Prostori bodo zgrajeni do poletja 2014.

Na področju uvajanja prehrane z ekološkimi živili smo nadaljevali z uvajanjem eko živil. V šolskem letu 2013/2014 smo na področju oskrbe z lokalnimi živili začeli sodelovati z lokalnimi dobavitelji. Glede na predhodno raziskavo ponudnikov in ponudbe živil v lokalnem okolju smo iz javnega naročila izločili naslednja živila:

* integrirano sveže sadje (jabolka, slive),
* integrirana zelenjava (solata, korenje, krompir, čebula, zelje),
* ekološki jabolčni sok,
* ekološka jabolka, ekološke jagode in eko suho sadje,
* ekološki krompir, eko korenje,
* ekološka moka in mlevski izdelki (koruza, ajda, ješprenj, pira),
* ekološko pekovsko pecivo,
* med,
* ekološka sveža in kisana zelenjava (eko kisla repa, eko kislo zelje).

Ekološka živila v razpisu pa so:

* ekološko mleko in mlečni izdelki,
* ekološki mesni izdelki,
* ekološka jajca.

Vključili smo se tudi v svetovno iniciativo »Zeleni ponedeljek«, kar pomeni da en dan v tednu iz svojega jedilnika izključimo meso. Tako pojemo več sadja, zelenjave in žitaric. Več sveže in žive hrane pa:

* ohranja zdravje in dobro počutje,
* preprečuje povečano telesno težo,
* zmanjša možnost srčnih obolenj, raka, diabetesa in mnogih drugih bolezni.

Manj mesa na krožnikih vpliva tudi na okolje, saj tako:

* zmanjšamo porabo vode,
* zmanjšamo svoj ogljični odtis,
* omejimo uporabo fosilnih goriv,
* omejimo globalno segrevanje.

Na področju osebne higiene že uporabljamo ekološke brisače, straniščni papir in ekološko milo.

V okviru programa Ekošola oz. Ekovrtec smo kot zavod in tudi kot posamezne enote prejeli več nagrad za sodelovanje v natečajih (npr. natečaj Ekopaket, Po Kekčevih stopinjah,…). V akciji zbiranja kartuš in odpadnih tonerjev je zavod prejel drugo nagrado v skupini vrtcev v Sloveniji.

Povzela in zapisala:

Tatjana Koželj, koordinatorka programa Ekošola